Што ми плачеш?
Дете мило, што ми плачеш?
Иди, узми малу чигру;
Иди, иди на пољану
И изводи милу игру!

Благо твојој малој вољи,
Што је мала лопта смири!
Сад те жеља само гони
За цветови и лепири.

Иди, иди поиграј се!
Брзо, брзо, време хити;
А доћи ће кад ни земља
Неће теби доста бити:

Зажелеће душа твоја,
Куд те не мож’ крок донети;
Онда иди у самоћу
И проплачи век проклети!

Извор 
1865. Вила, лист за забаву, књижевност и науку. Година прва, број 18, стр. 221.

Исидор Ћирић